ฐานะการเงินและผลการดำเนินงาน

สรุปรายงานการสอบบัญชีของผู้สอบบัญชี

ในงบการเงินปี 2543 นายรุทธ เชาวนะกวี ผู้ตรวจสอบบัญชีอนุญาต เลขที่ 3247 บริษัท สำนักงาน
เอินส์ท แอนด์ ยัง จำกัด ได้รับแต่งตั้งเป็นผู้ตรวจสอบงบการเงินและงบการเงินรวมของบริษัท
โดยผู้สอบบัญชีได้แสดงความเห็นอย่างมีข้อจำกัดของเหตุการณ์ดังนี้

1.  เนื่องจากบริษัทย่อยแห่งหนึ่งในต่างประเทศได้เข้าสู่กระบวนการการจัดการทรัพย์สินและหนี้สินภายใต้การควบคุมและดูแลของศาลเมื่อวันที่
    17 พฤศจิกายน 2543
    โดยศาลได้แต่งตั้งกลุ่มผู้บริหารในการจัดการและประเมินมูลค่าสินทรัพย์และหนี้สินของบริษัทย่อย
    ดังนั้น งบดุลรวม ณ วันที่ 31 ธันวาคม 2543
    จึงมิได้รวมสินทรัพย์และหนี้สินของบริษัทย่อยดังกล่าว
    และงบกำไรขาดทุนรวมสำหรับปีสิ้นสุดวันเดียวกันได้รวมผลการดำเนินงานตามงบการเงินล่าสุดสำหรับงวดหกเดือนสิ้นสุดวันที่
    30 มิถุนายน 2543 ซึ่งจัดทำโดยฝ่ายบริหารของบริษัทย่อย
    และยังไม่ได้ผ่านการตรวจสอบโดยผู้สอบบัญชีของบริษัทย่อยนั้น

จากการที่บริษัทฯ ขาดการควบคุมอย่างมีสาระสำคัญต่อการดำเนินงานของบริษัทย่อย บริษัทฯ
จึงได้รับรู้ผลขาดทุนจากการลงทุนในบริษัทย่อยดังกล่าวทันที
โดยเสมือนว่าได้ขายเงินลงทุนในบริษัทย่อยออกไป นอกจากนั้น บริษัทฯ
ได้ออกหนังสือค้ำประกันซึ่งไม่กำหนดมูลค่าเพื่อเป็นการประกันการทำงานตามภาระค้ำประกัน
ดังนั้นจึงไม่ได้ตั้งสำรองเผื่อผลขาดทุนไว้ในบัญชี
ซึ่งสำรองที่จะต้องตั้งขึ้นอาจมีจำนวนที่เป็นสาระสำคัญ

2.  ผู้สอบบัญชีมิได้ตรวจสอบงบการเงินของบริษัทย่อยบางบริษัทในต่างประเทศ
    ซึ่งงบการเงินของบริษัทย่อยดังกล่าวได้รวมอยู่ในงบการเงินนี้ อย่างไรก็ตาม
    งบการเงินของบริษัทย่อยดังกล่าวได้ตรวจสอบโดยผู้สอบบัญชีอื่นของบริษัทย่อยในต่างประเทศเหล่านั้น
    การแสดงความเห็นของผู้สอบบัญชีในส่วนที่เกี่ยวกับบริษัทย่อยดังกล่าวนั้นเป็นไปตามรายงานของผู้สอบบัญชีอื่นนั้น

  บริษัทย่อยนี้มีปัญหาสภาพคล่อง
  ซึ่งอาจมีผลต่อมูลค่าสินทรัพย์และหนี้สินหากบริษัทย่อยไม่สามารถดำรงอยู่ต่อไปได้ อย่างไรก็ตาม
  ผู้บริหารของบริษัทย่อยมั่นใจว่าสถานะทางการเงินจะดีขึ้นในเวลาอันใกล้
  เนื่องจากผลประกอบการที่ดีขึ้นและได้รับการสนับสนุนทางการเงินจากบริษัท
  และงานระหว่างก่อสร้างตามสัญญาจะเรียกเก็บเงินจากเจ้าของโครงการได้ อย่างไรก็ตาม
  ปัจจุบันยังไม่มีข้อมูลเพียงพอให้บริษัทฯ
  ตั้งสำรองเผื่อขาดทุนจากการด้อยค่าของเงินลงทุนดังกล่าวได้ในจำนวนที่แน่นอน

การเปลี่ยนแปลงนโยบายการบัญชี

ค่าเสื่อมราคาของสินทรัพย์ส่วนที่ตีราคาใหม่

ในระหว่างปี 2543 ได้มีการแก้ไขมาตรฐานการบัญชีฉบับที่ 32 “ที่ดิน อาคารและอุปกรณ์”
ในส่วนที่เกี่ยวกับสินทรัพย์ที่แสดงไว้ในงบการเงินด้วยราคาที่ตีใหม่
การแก้ไขนี้มีผลให้ค่าเสื่อมราคาที่รวมในงบกำไรขาดทุนของสินทรัพย์เหล่านั้นต้องคำนวณจากราคาที่ตีใหม่แทนที่จะคำนวณจากราคาทุนเดิมตามที่เคยปฏิบัติมาในอดีตก่อนที่จะมีการแก้ไข
และให้ตัดจำหน่ายส่วนเกินทุนจากการ
ตีราคาสินทรัพย์ไปเข้ากำไรสะสมโดยตรง การเปลี่ยนแปลงนี้มีผลทำให้บริษัทฯ ต้องปรับปรุง
งบการเงินย้อนหลัง และมีผลทำให้ขาดทุนสุทธิในปี 2543 และ 2542 เพิ่มขึ้นเป็นจำนวน 449,145
บาท และ 449,145 บาท ตามลำดับ โดยที่ไม่มีผลกระทบต่อส่วนของผู้ถือหุ้น

หนี้สินภาษีเงินได้ตัดบัญชี

ในปีก่อนบริษัทฯ
ตั้งหนี้สินภาษีเงินได้รอตัดบัญชีสำหรับส่วนเกินทุนจากการตีราคาสินทรัพย์ขึ้นตามมาตรฐานการบัญชีฉบับที่
32 “ที่ดิน อาคารและอุปกรณ์” ซึ่งให้ตั้งหนี้สินภาษีเงินได้ตามที่กำหนดไว้ในมาตรฐานสากลฉบับที่ 12
ในระหว่างปี 2543 ได้มีการแก้ไขมาตรฐานการบัญชี
ดังกล่าวโดยกำหนดให้การตั้งหนี้สินภาษีเงินได้ถือปฎิบัติตามมาตรฐานการบัญชีของไทยที่
เกี่ยวข้องเมื่อได้มีการประกาศใช้โดยสมาคมนักบัญชีและผู้สอบบัญชีรับอนุญาตแห่งประเทศไทยเท่านั้น
เนื่องจากมาตรฐานการบัญชีเกี่ยวกับภาษีเงินได้ยังมิได้มีการประกาศใช้ในประเทศไทย บริษัทฯ
จึงได้ทำการโอนกลับบัญชีหนี้สินภาษีเงินได้รอตัดบัญชีจำนวน 31.5
ล้านบาทไปยังส่วนเกินทุนจากการตีราคาสินทรัพย์ในส่วนของผู้ถือหุ้นและได้ปรับปรุงย้อนหลังงบการเงินปี
2542 ที่แสดงไว้ ณ ที่นี้เพื่อการเปรียบเทียบ

สรุปฐานะการเงินและผลการดำเนินงาน

- ตามเอกสารแนบ -

-   ตางรางสรุปงบการเงินและงบการเงินรวม

-   ตารางแสดงอัตราส่วนทางการเงินที่สำคัญ

คำอธิบายและการวิเคราะห์ฐานะทางการเงินและผลการดำเนินงาน

ผลการดำเนินงานของกลุ่มในปีที่ผ่านมาไม่ประสบความสำเร็จ
ปัญหาที่เกิดขึ้นจากการขาดสภาพคล่องของบริษัทย่อยแห่งหนึ่งในต่างประเทศจนเป็นเหตุให้บริษัทดังกล่าวต้องเข้าสู่กระบวนการการจัดการทรัพย์สินและหนี้สิน
ทำให้ผลประกอบการของกลุ่มขาดทุนเป็นจำนวนมาก
อันเกิดมาจากการรับรู้ผลขาดทุนจากเงินลงทุนและเงินให้กู้ยืมแก่บริษัทย่อยดังกล่าวเป็นจำนวนถึง
967.6 ล้านบาท ทำให้เกิดผลขาดทุนสุทธิในปี 2543 เป็นจำนวนถึง 953.1 ล้านบาท

ผลการดำเนินงานของกิจการก่อสร้างในประเทศไทยจัดว่าอยู่ในระดับดี คือมีรายได้ 1,354.7
ล้านบาท ซึ่งใกล้เคียงกับปี 2542 และมีกำไรเบื้องต้นอยู่ในเกณฑ์ที่น่าพอใจคือ 303.3 ล้านบาท

จากการที่บริษัทฯ ประสบผลขาดทุนเป็นจำนวนมากในปีที่ผ่านมา
อาจจะเป็นสาเหตุหนึ่งที่บริษัทฯจะต้องใช้ความพยายามมากขึ้นในการหางานใหม่ๆ ในอนาคต
แต่อย่างไรก็ตาม จากงานที่ได้ลงนามในสัญญาก่อสร้างแล้ว รวมถึงสภาพคล่องที่มีอยู่
ตลอดจนการสนับสนุนจากสถาบันการเงินที่ให้การสนับสนุนในแต่ละโครงการก่อสร้าง บริษัทฯ
เชื่อมั่นว่างานระหว่างการก่อสร้างดังกล่าวน่าจะดำเนินการให้แล้วเสร็จได้อย่างไม่มีปัญหา
และบริษัทฯ คาดจะสามารถทำรายได้ในปี 2544 ได้ใกล้เคียงกับปีที่ผ่านมา

การปรับโครงสร้างหนี้ได้ทยอยดำเนินการอย่างต่อเนื่อง ณ สิ้นปี 2543 บริษัทฯ เหลือหนี้หุ้นกู้อยู่
85.8 ล้านบาท ในจำนวนนี้ได้มีการปรับโครงสร้างหนี้เรียบร้อยแล้วในไตรมาสแรกของปี 2544
เป็นจำนวน 85.0 ล้านบาท ทำให้เหลือหุ้นกู้เพียง 0.8 ล้านบาทเท่านั้น
ที่อยู่ระหว่างการเจรจาปรับโครงสร้างหนี้